În Mexic au loc cele mai importante alegeri din istoria țării
- Nicolae Comănescu
- 31 mai 2024, 11:45
În Mexic se va merge la vot duminică, 2 iunie, pentru a-și alege noul președinte, care va rămâne în funcție timp de șase ani în reședința Palatului Național și îl va înlocui pe actualul mandatar Andrés López Obrador. Aproximativ 98 de milioane de mexicani, dintr-o populație de peste 129 de milioane de locuitori, sunt chemați la vot; cu circa 8 milioane mai mult decât în 2018. Experții spun că aceste alegeri sunt cele mai mari din istoria țării, dar și cele mai polarizate și cele mai violente. În a doua țară ca mărime din America Latină, sunt în joc reînnoirile a 20.708 de funcții publice, printre care senatori, deputați, guvernatori și o listă nesfârșită de autorități regionale și locale.
Alegeri în Mexic
Potrivit ultimelor sondaje, sunt în prim-plan două candidate, ceea ce crește posibilitatea țării de a alege o femeie președinte pentru prima dată în istoria sa, care va conduce a doua economie din regiune. În Mexic, președintele este ales în primul tur cu majoritate relativă; legea mexicană nu prevede al doilea tur de scrutin, spre deosebire de ceea ce se întâmplă în alte țări de pe Continent.
Printre cele două candidate principale la președinție se numără persoana de încredere a actualului președinte, Claudia Sheinbaum, cu coaliția "Seguimos haciendo historia", care a primit sprijinul a peste 900 de academicieni, intelectuali și artiști legați de partidul ei "Morena". Ingineră, evreică, ecologistă, în 2018 a ocupat funcția de primar al capitalei Mexico City.
Ce spun analiștii
În cursa la președinție este și candidata de centru-dreapta Xóchitl Gálvez Ruiz, ingineră și antreprenoare de succes, senatoare pentru partidul Acțiune Națională cu coaliția de centru-dreapta "Fuerza y corazon por Mexico". În timpul guvernării fostului președinte mexican Vicente Fox Quesada, Xóchitl Gálvez Ruiz a fost membră a Cabinetului cu responsabilitate pentru dezvoltarea populațiilor indigene.
Ultimul candidat este tânărul Jorge Álvarez Máynez, din partidul "Movimiento Ciudadano" care, potrivit sondajelor, ar avea puține șanse să ajungă la guvern, având în vedere că cele două candidate femei sunt protagoniste absolute.
"Egalitatea de gen este garantată în aceste alegeri, datorită unei reforme constituționale aprobată în 2019, care va schimba reprezentarea femeilor în deciziile privind viața publică a țării", afirmă analiștii.
Potrivit datelor statale, este o campanie electorală marcată și de violență: peste 34 de candidați, sau aspiranți, au fost asasinați din iunie 2023 până astăzi, date contestate de organizațiile pentru drepturile omului, pentru care numărul deceselor ar fi de 40, la care se adaugă sute de amenințări, 11 răpiri și peste 500 de candidați care au cerut protecție pentru viața lor.
Traficul de droguri, o veșnică problemă
Presiunile traficanților de droguri fac situația gravă și tot mai răspândită, o tendință în creștere, dar mai ales constantă, care nu a fost înfruntată în ultimii șase ani. Miercuri, la finalul campaniei electorale, aspirantul la funcția de primar de centru-dreapta, Alfredo Cabrera, a fost asasinat în timpul ultimului său miting. În orice caz, este o situație endemică și structurală și nu există niciun motiv pentru care toate acestea ar trebui să se schimbe.
Relațiile cu Statele Unite, care oscilează între puncte de acord și divergențe, au fost mereu tensionate și complexe, în funcție de subiectele discutate, dar aceasta nu este o surpriză pentru mexicani. Statele Unite se plâng, pe bună dreptate, de traficul de droguri din Mexic, dar ei înșiși sprijină traficul de droguri cu furnizarea de arme.
Episcopii mexicani invită toți cetățenii să voteze liber și fără teamă, demonstrându-și simțul democratic și civic, evitând să acționeze în afara legii și apelând la noii lideri politici. "Nu este convenabil ca cineva să câștige datorită fraudelor electorale". Un apel, de asemenea, către jurnaliști și editori "să servească națiunea prin informarea cetățenilor într-o manieră veridică, etică și oportună asupra evoluțiilor acestui proces istoric".
Aceste alegeri sunt deosebit de relevante, având în vedere contextul politic, social și economic care traversează țara, în care mexicanii vor alege în această duminică între continuitatea politicilor lui Obrador sau schimbarea guvernului. Noul președinte va trebui să facă față unor provocări semnificative legate de geopolitică, mediu, economie, siguranță, fluxuri migratorii către Statele Unite și traficul de droguri. În acest context, adăugat la incertitudinea care derivă dintr-o perioadă de criză globală, este important ca alegătorii să înțeleagă propunerile și planurile de dezvoltare făcute în timpul campaniei electorale pentru viitorul Statelor Unite Mexicane.
sursa: RADOR RADIO ROMÂNIA / .rainews.it